Den frifundne forstander for Solhaven er ikke vred på de unge, som ønskede at få ham og 11 andre mænd fra opholdsstedet Solhaven dømt for vold. Derimod er han vred på eksperter, embedsmænd, politikere og journalister. Sådan lyder det fra Solhavens forstander, Søren Virenfeldt, onsdag, hvor Statsadvokaten i Viborg har meldt ud, at dommen om frifindelse af de 12 mænd fra Solhaven ikke ankes. - Jeg er ikke bitter eller bærer nag til de unge, som har ønsket Solhaven dømt. - End ikke "førerhunden" i gruppen af unge, som jeg har hjulpet meget gennem årene blandt andet til at få en uddannelse, kunne bringe bitterheden op i mig, skriver han i en pressemeddelelse. Søren Virenfeldt forklarer, at han gennem 25 år med sådanne unge netop har lært, at sådan kan nogle af dem agere. - Min bitterhed og vrede retter sig først og fremmest mod den hær af eksperter, topembedsmænd, politikere, journalister med flere, som har gjort dette show muligt. - Og jeg håber inderligt, at nogle udenforstående vil foretage en undersøgelse af denne den største sag ved retten i Aalborg, så befolkningen kan få et svar på, hvorfor denne skyden gråspurve med millioner af skattekroner har fået lov til at finde sted, siger han. Han vil nu rejse et erstatningskrav sammen med sin advokat, Henrik Garlik. Ifølge denne vil det være i millionstørrelsen.
Forstanderen på Solhaven vil have svar på, hvordan den kostbare sag mod Solhaven kunne få lov at finde sted.